|  |
| --- |
|  |
| Til høringsparterne på vedlagte høringsliste |  |

**Høring over udkast til forslag til lov om ændring af lov om byfornyelse og udvikling af byer og lov om almene boliger m.v.**

Transport- og Boligministeriet forventer i næste folketingssamling at fremsætte vedlagte udkast til lov om ændring af lov om byfornyelse og udvikling af byer og lov om almene boliger m.v. *(Sammenlægning af Byggeskadefonden og Byggeskadefonden vedrørende Bygningsfornyelse, samt ophør af fremtidige forsikringssager vedrørende bygningsfornyelse m.v.).*

Lovforslaget fremsættes på baggrund af den stemmeaftale, der blev indgået den 3. september 2019 om fusion af Byggeskadefonden og Byggeskadefonden vedr. Bygningsfornyelse mellem regeringen (S), EL, SF, RV, ALT, V, KF, LA, DF og NB. I lovforslaget indgår i det væsentlige følgende ændringer:

* Med forslaget sammenlægges Byggeskadefonden vedrørende Bygningsfornyelse (BvB) med Byggeskadefonden for de almene boliger (BSF). Dette gøres ved, at der i BSF oprettes en ny afdeling C, hvortil BvB’s eksisterende sager, opgaver og forpligtelser overflyttes. BvB vil herefter blive ophævet.
* Med lovforslaget ophæves den tvungne forsikring af ombygninger ved bygningsfornyelse. Det betyder, at de fremtidige bygningsfornyelser efter byfornyelsesloven ikke vil være omfattet af en forsikring. Forsikringen vil dog fortsætte for de igangværende projekter.
* Samtidigt ophæves byfornyelseslovens kapitel 6 a om aftalt grøn byfornyelse. Dette skyldes en evaluering af ordningen, der konkluderede at aftalt grøn byfornyelse ikke anvendes.

Høringsmaterialet vil blive gjort tilgængeligt på Høringsportalen.dk. Indkommende høringssvar vil også blive offentliggjort på Høringsportalen.dk.

Transport- og Boligministeriet skal venligst bede om eventuelle bemærkninger
**senest den 3. august 2020.**

Høringssvar bedes sendt til trm@trm.dk med angivelse af journalnr. 2019-7915.

Spørgsmål vedrørende høringen kan stilles til Malene Bønding Oelrich på mail mbo@trm.dk og telefon 23 47 10 87.

Med venlig hilsen

Malene Bønding Oelrich